Hovorí sa, že nie je dôležité zvíťaziť, ale zúčastniť sa. Žiaci ZŠ Slnečná, ktorí už tradične obsadzujú popredné priečky olympiád rôznych odborov, zvládajú oboje. Zúčastňujú sa hojne a rovnako tak aj víťazia. Aj takúto verejnú pochvalu si zaslúži Ondrej Grigeľ, ktorý získal na olympiáde anglického jazyka vynikajúce 1. miesto v okresnom kole, po ktorom postúpil aj na krajské. Aj tam zožal úspech a krásne 1. miesto mu zaručilo postup na celoslovenské kolo. S dejepisnou olympiádou sa statočne popasovala Ema Gogoláková – v okresnom kole kategórie E získala 2. miesto a postupuje do krajského kola. Viacero žiakov sa zúčastnilo aj geografickej olympiády v kategóriách E, F a G, pričom najúspešnejšia bola s krásnym 2. miestom Alžbeta Pilarčíková. Škola je právom hrdá aj na Barboru Hrubjákovú, ktorá riešením úloh matematickej olympiády získala v obvodnom kole v kategórii Z5 skvelé 2. miesto. Všetkým reprezentujúcim žiakom, ako aj ich učiteľom, ktorých práca prináša takéto ovocie, patrí poďakovanie.
Gratulujeme a držíme palce do ďalších súťaží a olympiád!
Autor: Mgr. Renáta Fidríková, riaditeľka školy